हरियाणा के मुख्यमंत्री मनोहर लाल खट्टर कोरोना संक्रमित पाए गए, खुद ट्वीट कर दी जानकारी
हरियाणा के मुख्यमंत्री मनोहर लाल खट्टर कोरोना संक्रमित पाए गए है। खट्टर ने खुद ट्वीट कर ये जानकारी दी है।
नई दिल्ली। हरियाणा के मुख्यमंत्री मनोहर लाल खट्टर कोरोना संक्रमित पाए गए है। खट्टर ने खुद ट्वीट कर ये  जानकारी दी है। खट्टर ने छह दिन पहले केंद्रीय जलशक्ति मंत्री गजेंद्र सिंह शेखावत के साथ एक बैठक में हिस्सा लिया था। शेखावत भी संक्रमित पाए गए थे। खट्टर ने ट्वीट किया, 'मैं आज जांच में कोरोना वायरस से संक्रमित पाया गया हूं । मेरी जांच रिपोर्ट में संक्रमण की पुष्टि हुई है।' उन्होंने अपने सहयोगियों और संबद्ध लोगों से अपील की है, 'पिछले सप्ताह से मेरे संपर्क में आए लोग जांच करा लें। मैं करीबी संपर्क में आए सभी लोगों से तुरंत पृथक-वास में चले जाने का अनुरोध करता हूं।'नयी दिल्ली में सतलुज यमुना लिंक नहर मुद्दे पर शेखावत के साथ बैठक के बाद मनोहर लाल खट्टर ने गुरुवार को कोविड-19 की जांच करायी थी लेकिन संक्रमण की पुष्टि नहीं हुई थी। खट्टर ने एहतियात के तौर पर बृहस्पतिवार को तीन दिनों के लिए पृथक-वास में जाने का फैसला किया था। हरियाणा विधानसभा का मानसून सत्र शुरू होने से दो दिन पहले विधानसभा अध्यक्ष ज्ञान चंद गुप्ता और भाजपा के दो विधायक भी सोमवार को कोरोना वायरस से संक्रमित पाए गए।